CELEX: C2006/048/79
Language: da
Date: 2006-02-25 00:00:00
Title: Sag T-448/05: Sag anlagt den  16. december 2005  — Oxley Threads mod Kommissionen

25.2.2006   
            
            
               DA
            
            
               Den Europæiske Unions Tidende
            
            
               C 48/42
            
         Sag anlagt den 16. december 2005 — Oxley Threads mod Kommissionen
   (Sag T-448/05)
   (2006/C 48/79)
   Processprog: engelsk
   Parter
   
      Sagsøger: Oxley Threads Ltd (Ashton-Under-Lyne, Det Forenede Kongerige) (ved barrister G. Peretz, M. Rees og K. Vernon, solicitors)
   
      Sagsøgt: Kommissionen for De Europæiske Fællesskaber
   Sagsøgerens/sagsøgernes påstande
   
               —
            
            
               Artikel 2 (b) i Kommissionens beslutning af 14. september 2005 om en procedure i henhold til artikel 81 EF og artikel 53 EØS i sag 38.337 — PO/Thread, annulleres, for så vidt den pålægger sagsøgeren en bøde på 1 271 mio. EUR, subsidiært, bøden nedsættes;
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Ved den anfægtede beslutning fastslog Kommissionen, at sagsøgeren, blandt andre virksomheder, havde tilsidesat artikel 81 EF og artikel 53 EØS ved at deltage i aftaler og samordnet praksis vedrørende markederne for tråd til bilindustrien i EØS. Den pålagde følgelig sagsøgeren en bøde på 1 271 mio. EUR.
   Til støtte for sit søgsmål til prøvelse af den anfægtede beslutning har sagsøgeren for det første anført, at Kommissionen tilsidesatte principperne om ligebehandling og proportionalitet samt sine egne retningslinjer, da den fastsatte bødens grundbeløb uden at tage i betragtning, at sagsøgeren i modsætning til de øvrige deltagere er en lille og mellemstor virksomhed og efter enhver målestok langt mindre end nogen af de andre deltagere. Ifølge sagsøgeren fastsatte Kommissionen det samme grundbeløb for sagsøgeren som for to andre deltagere, som er 71 gange større end sagsøgeren målt efter omsætning. I samme forbindelse har sagsøgeren anført, at Kommissionen har undladt at tage hensyn til den groft uforholdsmæssige virkning, som bøden kunne forventes at have for sagsøgeren, eller til, at sagsøgeren på tidspunktet for overtrædelserne først var ved at blive etableret som en betydelig markedsdeltager for levering af tråd til bilindustrien til kunder i EØS uden for Det Forenede Kongerige. Endelig har sagsøgeren anført, at ifølge Kommissionens egne undersøgelsesresultater og bevismateriale havde sagsøgerens deltagelse mindre betydning for og virkning på konkurrencen end andre berørte deltageres, navnlig de to virksomheder, for hvilke der blev fastsat det samme grundbeløb.
   Sagsøgeren har ligeledes gjort gældende, at Kommissionen har tilsidesat sin forpligtelse til at give en begrundelse for sin vurdering af et passende grundbeløb, at den tilsidesatte sine egne retningslinjer og begik et åbenbart fejlskøn ved at undlade at tage behørigt hensyn til sagsøgerens grad af samarbejde, og at den tilsidesatte sine egne retningslinjer og ligebehandlingsprincippet samt begik et åbenbart fejlskøn ved at kategorisere det pågældende kartel som en »meget alvorlig« overtrædelse.